62020TJ0546_RES
Дело T‑546/20
Sopra Steria Benelux SAиUnisys Belgium SA
срещу
Европейска комисия
Решение на Общия съд (пети състав) от 1 декември 2021 година
„Обществени поръчки за услуги — Процедура за възлагане на обществени поръчки — Услуги за определяне на спецификациите, разработване, поддръжка и обслужване на компютърните платформи за ГД „Данъчно облагане и митнически съюз“ — Отхвърляне на офертата на един и възлагане на поръчката на друг оферент — Задължение за мотивиране — Оферта с необичайно ниска стойност“
Обществени поръчки на Европейския съюз — Сключване на договор за обществена поръчка след провеждане на процедура за възлагане на обществени поръчки — Право на преценка на институциите — Съдебен контрол — Граници
(вж. т. 32)
Актове на институциите — Мотивиране — Задължение — Обхват — Преценка на задължението за мотивиране с оглед на обстоятелствата по случая — Необходимост от уточняване на всички релевантни фактически и правни обстоятелства — Липса
(член 296, втора алинея ДФЕС; член 41, параграф 2, буква в) от Хартата на основните права на Европейския съюз)
(вж. т. 34—37)
Актове на институциите — Мотивиране — Задължение — Обхват — Преценка на задължението за мотивиране с оглед на обстоятелствата по случая — Решение, взето в процедура за възлагане на обществена поръчка за услуги, да не се приема дадена оферта — Задължение за съобщаване при писмено искане на характеристиките и сравнителните предимства на спечелилата оферта, платената цена или стойността на поръчката, както и името на избрания изпълнител
(член 296 ДФЕС; член 170 от Регламент 2018/1046 на Европейския парламент и на Съвета и приложение I към него)
(вж. т. 38—40)
Обществени поръчки на Европейския съюз — Сключване на договор за обществена поръчка след провеждане на процедура за възлагане на обществени поръчки — Оферта с необичайно ниска стойност — Задължение на възлагащия орган да изслуша оферента — Преценка от страна на възлагащия орган дали офертата е с необичайно ниска стойност — Фактори, които следва да се вземат предвид
(приложение I към Регламент 2018/1046 на Европейския парламент и на Съвета)
(вж. т. 44—49)
Обществени поръчки на Европейския съюз — Сключване на договор за обществена поръчка след провеждане на процедура за възлагане на обществени поръчки — Оферта с необичайно ниска стойност — Задължение за мотивиране — Обхват — Изрично искане на отхвърления оферент — Задължение за мотивиране — Обхват
(член 170, параграф 3 от Регламент 2018/1046 на Европейския парламент и на Съвета и приложение I към него)
(вж. т. 50—54, 60 и 65)
Резюме
На 6 декември 2019 г. Европейската комисия публикува обявление за откриване на процедура за възлагане на обществена поръчка за предоставяне на услуги за определяне на спецификациите, разработване, поддръжка и обслужване от трето ниво на компютърните платформи на генерална дирекция „Данъчно облагане и митнически съюз“ на Комисията, състояща се от две обособени позиции (
1
).
На 27 февруари 2020 г. жалбоподателите Sopra Steria Benelux SA и Unisys Belgium SA подават като консорциум съвместна оферта.
С решение от 2 юли 2020 г. Комисията уведомява жалбоподателите, че офертата им за обособена позиция A е отхвърлена, тъй като не е икономически най-изгодната, и че обществената поръчка се възлага на друг оферент. Жалбоподателите подават жалба пред Общия съд за отмяна на това решение.
С решението си Общият съд уважава жалбата на жалбоподателите и отменя решението от 2 юли 2020 г. относно обособена позиция А с мотива, че то не е достатъчно мотивирано, тъй като в него не се уточняват съображенията, които позволяват да се приеме, че офертата на избрания изпълнител не изглежда с необичайно ниска стойност. Освен това Общият съд уточнява обхвата на задължението за мотивиране по отношение на отхвърлените оференти, които са отправили искане за това, когато възлагащият орган е счел, че спечелилата оферта не изглежда с необичайно ниска стойност.
Съображения на Общия съд
След като припомня постоянната съдебна практика във връзка със задължението на администрацията да се мотивира и във връзка с ефективната съдебна защита, Общият съд, на първо място, констатира, че правилата относно обществените поръчки на Европейския съюз предвиждат по отношение на отхвърлените оференти мотивиране на два етапа (
2
). Най-напред възлагащият орган уведомява всички отхвърлени оференти, че офертата им е отхвърлена, и съобщава мотивите за това. След това, при писмено искане от страна на отхвърлен оферент, който не се намира в налагащо отстраняване положение и изпълнява критериите за подбор, възлагащият орган съобщава възможно най-скоро, но не по-късно от петнадесет дни след получаване на искането, характеристиките и сравнителните предимства на спечелилата оферта, платената цена или стойността на поръчката, както и името на избрания изпълнител (
3
). Това оповестяване на два етапа е съобразено с целите на задължението за мотивиране, а именно да се даде възможност, от една страна, на заинтересованите лица да се запознаят с основанията за взетата мярка, за да предявят правата си, и от друга страна, на съда на Съюза да упражни своя контрол.
На второ място, що се отнася до обхвата на задължението на възлагащия орган да се мотивира, когато приема, че спечелилата оферта не изглежда с необичайно ниска стойност, Общият съд припомня, първо, че преценката за наличие на оферти с необичайно ниска стойност се извършва на два етапа. Най-напред възлагащият орган преценява дали цената или разходите, предложени в офертата, „изглеждат“ необичайно ниски (
4
). Следователно възлагащият орган трябва да провери само дали представените оферти съдържат информация, която поражда съмнения, че стойността им може да е необичайно ниска. Ако представените оферти не изглеждат с необичайно ниска стойност, възлагащият орган може да продължи оценката им и процедурата по възлагане на поръчката. Ако обаче е налице такава информация, възлагащият орган трябва да извърши, като следващ етап, проверка на съдържанието на офертата, за да се увери, че същата не е с необичайно ниска стойност. В този случай възлагащият орган е длъжен да предостави на съответния оферент възможност да изложи съображенията, поради които счита, че офертата му не е с необичайно ниска стойност. След това възлагащият орган преценява дадените обяснения и определя дали съответната оферта е с необичайно ниска стойност. Ако това е така, той е длъжен да я отхвърли.
На последно място, Общият съд констатира, че обхватът на задължението на възлагащия орган да се мотивира, когато приема, че спечелилата оферта не изглежда с необичайно ниска стойност, е ограничен. Това се обяснява в частност с обстоятелството, че най-напред възлагащият орган извършва само преценка prima facie на необичайно ниската стойност на оферта. Всъщност тълкуване в смисъл, че възлагащият орган е длъжен да изложи подробно защо дадена оферта не му изглежда с необичайно ниска стойност, няма да е съобразено с разграничението между двете фази на анализа. По-конкретно, когато възлагащият орган избира дадена оферта, той не е длъжен да посочва изрично, в отговор на всяко отправено до него искане за представяне на мотиви (
5
), защо избраната от него оферта не му изглежда с необичайно ниска стойност. Всъщност, доколкото посочената оферта е избрана от възлагащия орган, същият имплицитно, но несъмнено е приел, че липсват данни тя да е с необичайно ниска стойност. Тези мотиви обаче трябва да се посочат на отхвърления оферент, който ги е поискал изрично, тъй като му дават информация за важен аспект на характеристиките и сравнителните предимства на спечелилата оферта. Освен това не е достатъчно възлагащият орган само да констатира, че избраната във възлагателната процедура оферта не е с необичайно ниска стойност, или само да посочи, че според него случаят не е такъв.
Накрая, Общият съд уточнява, че когато, от една страна, е налице значителна разлика между цената на офертата на отхвърления оферент и тази на офертата на избрания изпълнител, които единствени са подали оферти, и от друга страна, че цената на отхвърлената оферта е единствената сравнителна величина, която би могла да сочи, че цената на спечелилата оферта може да е необичайно ниска, възлагащият орган трябва да предостави на отхвърления оферент, който е отправил искане, информация, с помощта на която същият би бил в състояние да разбере съображенията, поради които спечелилата оферта не изглежда с необичайно ниска стойност, и да оспори евентуално правилността на тази преценка.
(
1
)	Обособена позиция A, озаглавена „Услуги по развитие за платформата CCN/CSI“, и обособена позиция Б, озаглавена „Услуги по развитие за платформите CCN2(ng), SPEED2(ng), CDCO/TSOAP и SSV“.
(
2
)	Член 170 от Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 2018 г., стр. 1, наричан по-нататък „Финансовият регламент“) и точка 31 от приложение I към посочения регламент.
(
3
)	Член 170, параграф 3 от Финансовия регламент и точка 31.2 от приложение I към посочения регламент.
(
4
)	Точка 23.1 от приложение I към Финансовия регламент.
(
5
)	Искането за представяне на мотиви се отправя в съответствие с член 170, параграф 3 от Финансовия регламент.